Myfyrdod: Dameg y Talentau: Mathew 25: 14-30

Mae perygl bob amser y bydd rhywun yn darllen un o ddamhegion Iesu allan o gyd-destun penodol yr Efengyl ac yn cael dealltwriaeth unochrog o Dduw a’i berthynas gyda’i bobl. Yn achos Dameg y Talentau, gellir ystyried Duw fel un sy’n ymdebygu i “Brif Arholwr y Bwrdd Nefolaidd” a roddodd faes llafur inni ei astudio, pethau i'w dysgu a'u gwneud a rheolau i'w cadw. Un diwrnod fe ddaw i osod arholiad terfynol er mwyn gweld pwy sy'n llwyddo a phwy sy'n methu. Bydd pethau arbennig o dda ynghadw ar gyfer y rhai sy'n llwyddo ac yn cael marciau da, ond pethau drwg fydd ynghadw i'r rhai sy'n methu neu’n cael marciau gwael.

Wrth inni ddarllen yr efengylau yn eu cyfanrwydd y gwir yw fod Iesu wedi datgan iddo ddod i alw pawb, nid y cyfiawn ond pechaduriaid. Daeth atom, meddai, i geisio ac i achub y colledig. Rhybuddiodd yr Ysgrifenyddion a'r Phariseaid y byddai'r casglwyr trethi a'r puteiniaid, y rhai a fyddai wedi methu unrhyw archwiliad moesol y dyddiau hynny, yn cael mynediad i deyrnas nefoedd o'u blaen.

Mewn gwirionedd, mae Dameg y Talentau, sydd i'w gweld yn efengylau Mathew a Luc, yn dangos mai unigolion cyffredin yn amlach na pheidio yw'r rhai sy’n gwneud y gorau o'r bendithion a roddir gan Dduw. Mae'r ddameg yn dechrau gyda’r Meistr yn ymddiried 'talentau' i'w weision cyn cychwyn ar daith hir. Mae un gwas yn derbyn pum talent, un arall yn derbyn dwy dalent gyda’r trydydd gwas ond yn derbyn un dalent. Er bod ysgolheigion heddiw yn anghytuno ynghylch union ystyr y gair 'talent' yn y ddameg hon, maent i gyd yn cytuno bod yn rhaid ei fod o werth sylweddol – fel aur neu arian gwerthfawr, er enghraifft. Mae Tom Wright yn awgrymu ei fod yn gyfystyr â'r hyn y gallai gweithiwr cyffredin ddisgwyl ei ennill mewn pymtheng mlynedd.

Ar ôl dychwelyd adref, mae'r meistr yn adolygu’r sefyllfa ac yn dod i wybod i’r ddau was cyntaf ddefnyddio eu doniau i gynyddu gwerth y buddsoddiad a gawsant yn sylweddol ac felly cânt eu gwobrwyo yn unol â hynny. Fodd bynnag, fe gladdodd y trydydd gwas ei dalent ac ni lwyddodd i sicrhau unrhyw gynnydd fel yn achos y ddau arall. Pan alwyd ef i gyfrif am ei ymddygiad, mae'n honni mai ofn oedd wedi ei atal rhag defnyddio’i dalent. Ac felly cerydda'r Meistr y trydydd gwas am fod yn ddiog ac fe’i teflir allan i’r tywyllwch.

Pa wersi y gellir eu dysgu o Ddameg y Talentau yn y byd sydd ohoni? A oes rhywbeth yn cael ei fynegi wrthym am gyfle ac atebolrwydd yn ein bywydau bob dydd drwy'r stori fach gryptig hon?

Ai'r neges yw bod Duw yn gwobrwyo'r rhai sy'n ymdrechu i wella eu bywydau, yn ogystal â bywydau’r rhai sy’n byw yn eu cymunedau, yn hytrach na’r rhai sy’n eistedd yn ôl, yn claddu eu talentau, ac yn disgwyl am iachawdwriaeth drwy ddwylo eraill?

Nid yw'r gweision yn derbyn cyfran gyfartal o dalentau, yn union fel heddiw pan ddosberthir cyfoeth yn anghyfartal ar draws y byd. Ac eto roedd y person gyda dim ond dwy dalent wedi eu rhoi ar waith gan ddyblu’r nifer, yn union fel y gwas a dderbyniodd bum talent. A ydym yn cael ein galw, felly, i beidio â chymharu ein hunain yn anffafriol â'r rhai o'n cwmpas sydd â mwy na ni, ond yn hytrach i fod yn ddiolchgar ac i wneud y mwyaf o'r hyn sydd gennym? Efallai mai’r gwas cyntaf a dderbyniodd y fendith fwyaf ar y dechrau, ond fe gafodd ef ynghyd â'r gwas a dderbyniodd ddwy dalent yr union beth oedd ei angen arnynt – a derbyniodd y ddau yr un wobr.

Ystyriwch y tair gwraig o Simbabwe yn yr ymgyrch 'Talentau Gobaith' fel enghreifftiau rhagorol o’r modd y cafodd eu bywydau, ynghyd â bywydau’r teuluoedd a’r cymunedau o’u cwmpas, eu newid drwy fuddsoddi ychydig gyda dychymyg a syniadau newydd.

Ystyriwch Netsai Kateera – mam i dri o blant, o bentref Nihire, Mutoko.

Roedd Netsai a'i theulu yn ei chael hi'n anodd cael dau ben llinyn ynghyd ar y fferm pan ddarganfu bod yna gwrs weldio ar gael a oedd yn cael ei redeg gan brosiect BRACT. Cwblhaodd y cwrs 3 mis yn 2017, ynghyd â naw gwraig arall. Roedd ei gŵr yn llwyr gefnogol o’i dewis gwaith er fod y math yna o waith wedi cael ei gyflawni yn draddodiadol gan ddynion. Mae Netsai bellach yn gweithio fel rhan o fusnes ehangach o'r enw Star Welding. Maent yn gwneud ac yn atgyweirio offer amaethyddol yn ogystal â nifer o eitemau eraill, fel beiciau. Mae'r elw o'r busnes wedi trawsnewid ei bywyd mewn sawl ffordd.

Neu mae Taindonzwa Kapfudzaruwa s’yn gofalu am ei gŵr anabl ac yn famgu i saith o blant, yn ffermio ym Mudzi. Oherwydd y newid yn y patrymau tywydd cafodd ei fferm ei heffeithio'n fawr: 'Waeth pa mor galed y gweithiem, ni allem gynhyrchu mwy ac mewn rhai blynyddoedd roedd y glaw trwm yn golygu ein bod yn cynaeafu dim', meddai. Dysgodd y prosiect BRACT dechnegau ffermio newydd i Taindonzwa, rhai a oedd yn fwy addas ar gyfer amodau tywodlyd ei thir. Roedd yn falch iawn o weld ei bod yn cynhyrchu mwy yn y flwyddyn gyntaf wedi iddi newid ei dulliau. 'Dwi wedi gallu newid y ffordd dwi'n ffermio, hyd yn oed yn fy oedran i,' meddai.

Ac yna mae Blessings Muzori - gwraig, mam a ffermwraig 51 oed o bentref Kazingizi, Mutoko. Gyda ffermio yn mynd yn fwyfwy anodd, gadawodd gŵr Blessings y pentref er mwyn dod o hyd i waith yn y ddinas, gan adael Blessings a'r plant i ofalu am y fferm. Rhoddodd hyn straen ar eu priodas. Trwy BRACT, derbyniodd hyfforddiant amaethyddol hollwybodol o ran yr hinsawdd. Ymunodd hefyd â grŵp cynilo a benthyca lleol, sef ISAL, oedd wedi buddsoddi mewn busnes rholeri gwasgu olew blodau’r haul gan greu incwm ychwanegol. Dychwelodd gŵr Blessings adref ac mae eu bywydau gymaint yn well. 'Mae BRACT wedi fy nhrawsnewid', meddai.

Beth, felly, am y trydydd gwas yn y ddameg a'r hyn sy’n ymddangos fel diffyg cymhelliant ar ei ran? Yn y byd brawychus presennol, gallwn i gyd gael ein temtio i guddio ac ynysu ein hunain oddi wrth eraill. Creodd y pandemig COVID banig enfawr ymhlith rhai pobl gan iddynt ofni sut allai’r feirws effeithio arnynt ac a fyddent yn medru ymdopi. Mae nifer o ysgolheigion Beiblaidd yn meddwl tybed allai fod gan y gwas reswm da dros amau’r Meistr; nid yw tirfeddianwyr yn wybyddus am eu caredigrwydd a'u haelioni, ac efallai ein bod ar fai am ystyried mai Duw oedd mewn golwg gan Iesu o ran y Meistr yn y ddameg.

Mae dweud y gwir a sefyll eich tir yn erbyn strwythurau anghyfiawn yn gostus a pheryglus ac mae'n gymaint mwy diogel i gydymffurfio, cadw'ch pen i lawr a dweud dim. Pa mor aml ydych chi wedi methu â siarad dros rywun sy'n dioddef, gan ddewis yn hytrach cadw'n dawel? Codwch i fyny, sefwch, meddai slogan Cymorth Cristnogol, ond mae hyn yn medru bod yn anodd iawn. Ond gall codi llais, ysgrifennu at eich AS, sefyll gyda'r rhai di-rym wneud byd o wahaniaeth. Dim ond gronyn o hedyn mwstard wedi ei blannu'n dda sydd ei angen er mwyn i goeden enfawr dyfu yn ei sgil. I’r sawl sy’n teimlo eu bod wedi cael eu llethu gan anferthedd y problemau sy’n ein hwynebu heddiw, gall y ddameg hon gymhwyso ein doniau a'n bendithion unigryw i fywyd bob dydd a gadael i Dduw roi'r tyfiant i'n hymdrechion a'n llafur.

Mae Iesu'n dal i alw unigolion fel chi a fi, i ddod o hyd i'n nerth a'n potensial mewnol ac i wneud y deyrnas yn realiti ar y ddaear yn ogystal ac yn y nefoedd; i ddod o hyd i’r ffordd o wneud gwahaniaeth go iawn yn y byd. Soniodd y Fam Theresa fod hyn yn union fel gwneud y pethau bychain gyda chariad mawr.

Trwy fod yn unedig mewn gobaith, dangos urddas ac amlygu cydraddoldeb, cariad a chyfiawnder tuag at bawb, mae Cymorth Cristnogol yn credu y gellir gwneud pethau mawr yn enw Duw, ein harloesydd mawr a’r Un sy’n rhannu pob talent ac yn rhoi pob ysbrydoliaeth.

*Parchedig Andrew Sully*

*Cymorth Cristnogol*